《寄友》
明代·王汝玉

莺歇江乡杜宇悲，故人遥望久乖离。梦因春尽归常切，书为山遥寄每迟。

疏雨林边寻古寺，夕阳岭下谒荒祠。匆匆已负瑶华约，别有西风桂子期。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。